All Black-legende se seun wen gholftoernooiDie Suid-Afrikaner Zander Lombard in 2018. (Foto: Andy BUCHANAN / AFP) Die seun van die legendariese All Black-losskakel Grant Fox het die Ras Al Khaimah Classic in die Verenigde Arabiese Emirate op die DP World-toer met vyf houe gewen. Ryan Fox (-22) het van die eerste ronde af voorgeloop en die laaste ronde met ŉ voorsprong van ses houe afgeslaan. Die Engelsman Ross Fisher (-17) was alleen tweede. Die Suid-Afrikaner Zander Lombard (-16) het in die laaste ronde vinning opgeskuif en gesamentlik derde klaargemaak. Hy het sy finale ronde in 65 houe, sewe beter as die baansyfer, voltooi. Die Suid-Afrikaners Oliver Bekker, George Coetzee en Justin Harding was almal gesamentlik negende, 13 houe agter Fox. Nog drie Suid-Afrikaners, Brandon Stone, Daniël van Tonder en Thriston Lawrence, was nog ŉ hou verder terug. Die Duitser Alexander Knappe (-23) het die Dimension Data Pro-am by Fancourt in George met een hou gewen. ŉ Voëltjie op die laaste putjie het die toernooi vir hom beklink nadat hy die laaste ronde met ŉ voorsprong van een hou afgeslaan het. Die Duitser was voor sy oorwinning 432ste op die wêreldranglys. Die Suid-Afrikaner Dean Burmester was in die tweede plek, een hou agter Knappe. Op die Amerikaanse PGA-toer is die Amerikaner Sahith Theegala (-14) ná die derde ronde een hou voor Brooks Koepka. Die jong Suid-Afrikaner Garrick Higgo (-10) is vier houe agter die voorloper in die 12de plek nadat hy sy derde ronde in 64 houe, sewe beter as die baansyfer, voltooi het. Louis Oosthuizen (-9) is een hou verder agter.